ตลาดหุ้นเอเชียเขียวยกแผง รับรายงานเฟดหนุนขึ้นดอกเบี้ยค่อยเป็นค่อยไป
ตลาดหุ้นเอเชียเขียวทั้งกระดาน หลังวอลล์สตรีททำนิวไฮ รับรายงานเฟดหนุนขึ้นดอกเบี้ยอย่างค่อยเป็นค่อยไป
4 ม.ค. 2561

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นเป็นส่วนใหญ่ในวันนี้ โดยได้แรงหนุนจากตลาดหุ้นนิวยอร์กที่ปิดทำนิวไฮติดต่อกันเป็นวันที่ 2 เมื่อคืนนี้ หลังจากรายงานการประชุมประจำเดือนธ.ค.ของธนาคารกลางสหรัฐ (เฟด) ระบุว่า กรรมการเฟดส่วนใหญ่ยังคงสนับสนุนให้มีการปรับขึ้นอัตราดอกเบี้ยอย่างค่อยเป็นค่อยไป
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,073.73 จุด เพิ่มขึ้น 308.79 จุด, +1.36% ดัชนี HSI ตลาดหุ้นฮ่องกงเปิดวันนี้ที่ 30,691.71 จุด เพิ่มขึ้น 130.76 จุด, +0.43% ดัชนี KOSPI ตลาดหุ้นเกาหลีใต้เปิดวันนี้ที่ 2,502.50 จุด เพิ่มขึ้น 16.15 จุด, +0.65% ดัชนี FTSE STI ตลาดหุ้นสิงคโปร์เปิดวันนี้ที่ 3,476.43 จุด เพิ่มขึ้น 12.15 จุด, +0.35% ดัชนี TAIEX ตลาดหุ้นไต้หวันเปิดวันนี้ที่ 10,834.58 จุด เพิ่มขึ้น 33.01 จุด, +0.31% ดัชนี FBMKLCI ตลาดหุ้นมาเลเซียเปิดวันนี้ที่ 1,795.56 จุด เพิ่มขึ้น 2.77 จุด, +0.15%
ส่วนดัชนี SSE Composite ตลาดหุ้นจีนเปิดวันนี้ที่ 3,347.74 จุด ลดลง 0.59 จุด, -0.02% ดัชนี PSE Composite ตลาดหุ้นฟิลิปปินส์เปิดวันนี้ที่ 8,710.00 จุด ลดลง 14.13 จุด, -0.16%
โดยรายงานการประชุมเฟดประจำวันที่ 12-13 ธ.ค. 2560 ระบุว่า “กรรมการเฟดส่วนใหญ่ยังเน้นย้ำถึงการสนับสนุนให้คณะกรรมการกำหนดนโยบายของเฟด (FOMC) ปรับขึ้นอัตราดอกเบี้ยอย่างค่อยเป็นค่อยไป เพื่อรับมือกับความเสี่ยงที่อาจจะส่งผลกระทบต่อกิจกรรมทางเศรษฐกิจและเงินเฟ้อ” รายงานการประชุมระบุ ซึ่งในการประชุมเฟดเดือนธ.ค. ที่ประชุมมีมติปรับขึ้นอัตราดอกเบี้ยระยะสั้น 0.25% สู่ระดับ 1.25-1.50% พร้อมกับส่งสัญญาณปรับขึ้นอัตราดอกเบี้ย 3 ครั้งในปี 2561
ทั้งนี้รายงานการประชุมระบุว่า กรรมการเฟดกลุ่มหนึ่งได้แสดงความกังวลเกี่ยวกับการส่งสัญญาณดังกล่าว โดยระบุว่า การปรับขึ้นอัตราดอกเบี้ย 3 ครั้งในปีนี้อาจเป็นการดำเนินการที่แข็งกร้าวเกินไป และอาจขัดขวางเป้าหมายการผลักดันเงินเฟ้อให้กลับสู่ระดับ 2% ของเฟด ขณะที่กรรมการเฟดอีกกลุ่มหนึ่งมองว่า การปรับขึ้นอัตราดอกเบี้ย 3 ครั้งในปีนี้ ถือเป็นการดำเนินการที่เชื่องช้าเกินไป
 